
# Нурлан Ганиев: «Шатлыкларның төсе һәрчак чагу...»

(ШИГЫРЬ)

Шатлыкларның төсе һәрчак чагу,

Кайгыныкы гына гел кара.

Шатлыклардан елмаюлар туа,

Кайгылардан кала гел яра.

Ак төстәме, яшел, зәңгәрме ул —

Шатлык шатлык инде кайда да.

Алтын-көмешләргә төрелсә дә,

Кара булып кала кайгылар.

Сагыш төсе һәрчак сары инде,

Зәңгәр төстә гелән хыяллар.

Иртәгәсе – алсу, ә үткәннәр

Чуар төскә гелән буялган.

Һәр кешенең шатлык төсе үзгә,

Һәрчак чагу, якты – шул бары.

Тик кайгылар гына бердәй ачы,

Һәркем өчен кайгы гел кара...

Следите за самым важным и интересным в Telegram-каналеТатмедиа

## Нет комментариев
Нурлан Ганиев: «Шатлыкларның төсе һәрчак чагу...»